ANC veroordeel FW de Klerk-stigting se uitlatings oor apartheidPule Mabe (Foto: Pule Mabe/Facebook) Die ANC het ŉ verklaring deur die FW de Klerk-stigting veroordeel wat “ontken dat apartheid ŉ misdaad teen die mensdom was”. Die ANC beskryf die verklaring as ŉ doelbewuste poging om die feite te verbloem. Die FW de Klerk-stigting het in ‘n verklaring EFF-leier Julius Malema se aanval op die voormalige president tydens vanjaar se staatsrede veroordeel as “boelietaktiek om die demokratiese prosesse te ontwrig”. “Oudpresident en Nobelpryswenner FW de Klerk en sy vrou Elita moes [Donderdagaand] tydens die staatsrede herhaaldelike venynige aanvalle deur Julius Malema en EFF-LP’s aanhoor,” het die stigting gesê. Die EFF het tydens die staatsrede versoek dat De Klerk uit die staatsrede geskop moet word, omdat hy die vorige week tydens ‘n onderhoud glo gesê het apartheid was nie ‘n misdaad teen die mensdom nie. Die stigting het in die verklaring gesê “die idee dat apartheid ŉ ‘misdaad teen die mensdom’ was, bly politieke propaganda deur die Sowjetunie en hul ANC/SAKP-vennote om wit Suid-Afrikaners te stigmatiseer deur hulle te vergelyk met werklike misdade teen die mensdom – wat gewoonlik algehele totalitêre onderdrukking en die slagting van miljoene mense insluit.” Lees meer. Pule Mabe, woordvoerder van die ANC, het Sondag in ŉ verklaring gesê De Klerk se bewering, in die onderhoud, 25 jaar later in ons demokrasie, wat ontken dat apartheid ŉ misdaad teen die mensdom was, is “ŉ klap in die gesig van ons verbintenis tot versoening en nasiebou”. “Die ANC doen ŉ beroep op De Klerk en sy stigting om nie die verdrag te ondermyn wat die basis van ons demokrasie vorm nie. Die besluit en die motivering eerstens deur die Organisasie vir Afrika-eenheid (OAE) en daarna die hele wêreld deur die Verenigde Nasies om apartheid ŉ misdaad teen die mensdom te verklaar, is goed gedokumenteer. Die stigting is egter besig om hulself onkundig te hou en dit sal goed wees as hulle die geskiedenis navors.” Mabe het bygevoeg apartheid as ŉ stelsel is op ŉ groot skaal gedoen en was sistemies, gegrond op geloof in die meerderwaardigheid van die wit minderheid en minderwaardigheid van die swart meerderheid. “Hierdie geloof het in die Unie van Suid-Afrika van 1910 uitdrukking gevind en gebou op die fondasie van kolonialisme en slawerny en oor 80 jaar van sistemiese verdrukking van die stemlose meerderheid. “Dit het uitdrukking gevind in grondonteiening deur die Wet op Grond van 1912 en 1936, die gedwonge verwydering van mense, die meer as 17 miljoen Suid-Afrikaners wat tussen 1921 en 1986 in hegtenis geneem is oor paswette, die doelbewuste beleide om nie die swart kind op te lei nie, die uitsluiting van swart werkers en swart professionele persone van seker bedrywe, die verwoesting van voedselsekerheid van die meerderheid deur pasbelasting en grondonteiening en die lys gaan aan. “Apartheid was ŉ gewelddadige stelsel van verdrukking en onderontwikkeling en die Verenigde Nasies het in 1973 dit korrek verklaar as ŉ misdaad teen die mensdom, gedefinieer as ‘onmenslike dade wat gepleeg is vir die doeleindes om dominasie deur een rassegroep of persone te vestig en uit te bou bo enige ander rassegroep of persone en hulle sistematies te onderdruk’. “Die land is dus geskok en ons wil almal weet: Mnr de Klerk, was apartheid enigiets anders as dié definisie wat deur die hele wêreld onderskryf word?” Mabe het gesê die ANC sal nie die projek van nasiebou laat vaar nie. “Ondanks uiters onverstandige verklarings deur die stigting, sal die ANC nie ontspoor word van sy projek om die nasie te herbou uit die as van apartheid en die nalatenskap van armoede, werkloosheid en ongelykheid nie. “Ons sal steeds saamwerk om menswaardigheid vir almal te verseker en die opdrag voortsit wat in die Grondwet gestel is ‘om die ongeregtighede van die verlede te erken, die verdeling van die verlede te herstel, en ŉ samelewing te vestig gegrond op demokratiese waardes, maatskaplike geregtigheid en fundamentele menseregte’. “In die belang daarvan om nasiebou en versoening te bevorder, doen die ANC ŉ beroep op die FW de Klerk-stigting om onvoorwaardelik sy onverantwoordelike verklaring terug te trek en sy toewyding te wys om ŉ Suid-Afrika te bou wat ons almal wil hê,” het Mabe bygevoeg.